It-koks giver kunder tidlig julegave: Alle varer hos H&M kostede 40 kroner

En it-fejl i H&Ms systemer betød, at kunder i morges kunne vælge frit fra alle onlinehylderne for 39,99 kroner.

Tidligt i morges var der en fejl på H&Ms hjemmeside, så alle varer kostede 39,99 kroner - uanset førpris.

»De forkerte priser på vores hjemmeside i morges skyldtes en teknisk fejl, som hurtigt blev rettet,« skriver Stine Lerche Øilo fra HM i en mail til Version2.

Illustration: Ordrebekræftelse fra H&M

Det gjaldt også produkter, der før stod til tusindvis af kroner, og det har fik en H&M-kunde til at købe ekstra julegaver til sig selv, som det fremgår af skærmbilledet i denne artikel.

Kunder modtager varerne til prisen

Uanset om kunderne handlede i god eller ond tro, så tager H&M både ansvar og tab på deres skuldre, så hurtige kunder intet har at være nervøse omkring.

»Alle kunder, som har en ordrebekræftelse, vil modtage deres varer – til den pris, som fremgår på ordrebekræftelsen,« skriver Stine Lerche Øilo.

Fejlen er nu rettet. Ifølge Version2's oplysninger stod fejlen på i en times tid omkring klokken 07.30 i morges (fredag).

De nærmere tekniske detaljer i forholdt til fejlen fremgår ikke af H&Ms svar.

Version2 har sendt opfølgende spørgsmål for at få forklaret, hvad der gik galt og hvorfor